CELEX: 32019D1253
Language: ro
Date: 2019-07-22 00:00:00
Title: Decizia de punere în aplicare (UE) 2019/1253 a Comisiei din 22 iulie 2019 privind un proiect-pilot de punere în aplicare a dispozițiilor în materie de cooperare administrativă stabilite în Decizia 2001/470/CE a Consiliului de creare a unei Rețele Judiciare Europene în materie civilă și comercială prin intermediul Sistemului de informare al pieței interne

23.7.2019   
               
               
                  RO
               
               
                  Jurnalul Oficial al Uniunii Europene
               
               
                  L 195/40
               
            
         DECIZIA DE PUNERE ÎN APLICARE (UE) 2019/1253 A COMISIEI
         din 22 iulie 2019
         privind un proiect-pilot de punere în aplicare a dispozițiilor în materie de cooperare administrativă stabilite în Decizia 2001/470/CE a Consiliului de creare a unei Rețele Judiciare Europene în materie civilă și comercială prin intermediul Sistemului de informare al pieței interne
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1024/2012 al Parlamentului European și al Consiliului din 25 octombrie 2012 privind cooperarea administrativă prin intermediul Sistemului de informare al pieței interne și de abrogare a Deciziei 2008/49/CE a Comisiei („Regulamentul IMI”) (1), în special articolul 4 alineatul (1),
         întrucât:
         
                     (1)
                  
                  
                     Sistemul de informare al pieței interne („IMI” – Internal Market Information), înființat prin Regulamentul (UE) nr. 1024/2012, este o aplicație software care poate fi accesată prin internet, dezvoltată de Comisie în cooperare cu statele membre cu scopul de a sprijini statele membre la punerea în aplicare a cerințelor privind schimbul de informații prevăzute în actele Uniunii prin instituirea unui mecanism centralizat de comunicare destinat să faciliteze schimbul transfrontalier de informații și asistența reciprocă.
                  
               
                     (2)
                  
                  
                     Decizia 2001/470/CE a Consiliului (2) stabilește obligații de cooperare pentru punctele de contact desemnate de statele membre. Punctele de contact sunt obligate să comunice utilizând cele mai adecvate mijloace tehnologice disponibile pentru a răspunde cât mai rapid și mai eficient posibil la cererile de cooperare.
                  
               
                     (3)
                  
                  
                     În conformitate cu articolul 8 alineatul (3) din Decizia 2001/470/CE, Comisia ține o evidență electronică securizată și cu acces limitat, pe baza informațiilor furnizate de punctele de contact. IMI facilitează îndeplinirea acestei obligații permițând autorităților competente să prelucreze cererile de cooperare și răspunsurile aferente. Astfel de cereri ar trebui să vizeze accesul la legislația străină și la instrumentele Uniunii referitoare la cooperarea în materie civilă și comercială în ceea ce privește obținerea de probe și notificarea sau comunicarea actelor.
                  
               
                     (4)
                  
                  
                     IMI ar putea fi un instrument eficace de punere în aplicare a dispozițiilor privind cooperarea stabilite în Decizia 2001/470/CE. Prin urmare, este necesar să se deruleze proiectul-pilot la care se face referire la articolul 4 din Regulamentul (UE) nr. 1024/2012.
                  
               
                     (5)
                  
                  
                     În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu a participat la adoptarea Deciziei 2001/470/CE, nu are obligații în temeiul acesteia și nu face obiectul aplicării sale. Din acest motiv, termenul de „stat membru” ar trebui înțeles ca toate statele membre, cu excepția Danemarcei.
                  
               
                     (6)
                  
                  
                     În conformitate cu articolul 4 alineatul (2) din Regulamentul (UE) nr. 1024/2012, Comisia urmează să prezinte o evaluare a rezultatelor proiectului-pilot către Parlamentul European și Consiliu. Este necesar să se prevadă o dată până la care o astfel de evaluare ar trebui să fie prezentată.
                  
               
                     (7)
                  
                  
                     Informațiile privind statisticile referitoare la cererile de cooperare și la răspunsurile furnizate de Comisie în conformitate cu articolul 8 alineatul (4) din Decizia 2001/470/CE ar trebui să vizeze utilizarea IMI în cadrul proiectului-pilot.
                  
               
                     (8)
                  
                  
                     Măsurile prevăzute în prezenta decizie sunt conforme cu avizul comitetului înființat prin articolul 24 din Regulamentul (UE) nr. 1024/2012,
                  
               ADOPTĂ PREZENTA DECIZIE:
         
            Articolul 1
            Proiectul-pilot
            Articolul 5 alineatul (2) literele (b)-(e) și articolul 8 din Decizia 2001/470/CE fac obiectul unui proiect-pilot pentru a evalua dacă Sistemul de informare al pieței interne („IMI”) ar fi un instrument eficace pentru punerea în aplicare a dispozițiilor privind cooperarea administrativă prevăzute la articolele respective.
         
         
            Articolul 2
            Autoritățile competente
            În scopul derulării proiectului-pilot, punctele de contact menționate la articolul 2 alineatul (1) litera (a) din Decizia 2001/470/CE sunt considerate autorități competente.
            În sensul prezentei decizii, termenul de „stat membru” înseamnă toate statele membre, cu excepția Danemarcei.
         
         
            Articolul 3
            Cooperarea administrativă între autoritățile competente
            În sensul cooperării detaliate la articolul 5 alineatul (2) literele (b)-(e) și la articolul 8 din Decizia 2001/470/CE, IMI oferă următoarea funcționalitate tehnică de bază:
            
                        (a)
                     
                     
                        transmiterea cererilor de informații necesare pentru o bună cooperare;
                     
                  
                        (b)
                     
                     
                        furnizarea răspunsurilor la cereri;
                     
                  
                        (c)
                     
                     
                        facilitarea coordonării prelucrării cererilor de cooperare în statul membru în cauză.
                     
                  
         
            Articolul 4
            Rolul Rețelei Judiciare Europene în materie civilă și comercială
            Comisia consultă Rețeaua Judiciară Europeană cu privire la următoarele aspecte:
            
                        (a)
                     
                     
                        instrumentele Uniunii referitoare la cooperarea în materie civilă și comercială, în legătură cu care se face schimb de informații în cadrul proiectului-pilot;
                     
                  
                        (b)
                     
                     
                        structura și categoriile de date care urmează să facă obiectul schimbului în cadrul proiectului-pilot;
                     
                  
                        (c)
                     
                     
                        formularele care trebuie puse în aplicare în cadrul IMI pentru cererile de informații și răspunsurile corespunzătoare;
                     
                  
                        (d)
                     
                     
                        evaluarea proiectului-pilot înainte de prezentarea acestuia Parlamentului European și Consiliului.
                     
                  
         
            Articolul 5
            Schimbul de statistici
            Comisia furnizează Rețelei Judiciare Europene statistici și informații privind utilizarea IMI și funcționarea proiectului-pilot în sensul prezentei decizii.
         
         
            Articolul 6
            Evaluare
            Evaluarea rezultatelor proiectului-pilot menționată la articolul 4 alineatul (2) din Regulamentul (UE) nr. 1024/2012 este prezentată Parlamentului European și Consiliului până la 30 iunie 2023.
         
         
            Articolul 7
            Intrare în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 22 iulie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 316, 14.11.2012, p. 1.
         
            (2)  Decizia 2001/470/CE a Consiliului din 28 mai 2001 de creare a unei Rețele Judiciare Europene în materie civilă și comercială (JO L 174, 27.6.2001, p. 25).